送喬民瞻赴官閩中
作者：周紫芝
朝代：宋

paragraphs: 我昔游梁走千里，回望江南隔江水。
是時公作桐汭官，不復東來問行李。
人言左史有重客，玉面青衫氣豪偉。
酒催紅蠟詩欲成，月墮秋江客方起。
我從京洛塵中來，哦君新篇眼如洗。
濺血驚魂二十年，長夢清樽奉簪履。
相逢吳會不相識，昔年强健今如此。
如公自是臺閣人，老困一官何乃爾。
只今尚作入幕賓，無事不令公怒喜。
丈夫要當列鼎食，何止忍饑分斗米。
且須拄頰望閩山，飽看麥秋丹荔子。